Ο Δημήτρης Καμμένος εξαπέλυσε τα πυρά του κατά βουλευτών του ΣΥΡΙΖΑ, που χαρακτήρισαν ακροδεξιούς τους βουλευτές των ΑΝΕΛ που μετείχαν στο συλλαλητήριο της Θεσσαλονίκης για το Σκοπιανό.

Οι ΑΝΕΛ απαιτούν σεβασμό από τους βουλευτές του ΣΥΡΙΖΑ, τόνισε μεταξύ άλλων ο βουλευτής των ΑΝΕΛ, μιλώντας στον ΣΚΑΪ.

«Δεν φτάσαμε στη ζωή μας εδώ πέρα για να μας κάνει κριτική ο Μπαλαούρας. Πού θα ήταν ο κ. Μπαλαούρας χωρίς τους Ανεξάρτητους Έλληνες;», σχολίασε ο κ. Καμμένος, που έστρεψε τα πυρά του και κατά του Πάνου Σκουρλέτη.

«Μας κάνει κριτική ο Σκουρλέτης γιατί πήγαμε στο συλλαλητήριο, ενώ εμείς ποτέ δεν μιλήσαμε για βουλευτές του ΣΥΡΙΖΑ. Να μην πιάνουν στο στόμα τους τον Πάνο Καμμένο. Ο Πάνος είναι ένας υπεύθυνος άνθρωπος και δεν θα φύγει από την κυβέρνηση».

Μάλιστα, κατηγόρησε τον Δημήτρη Παπαδημούλη για «πολιτικό χαφιεδισμό» γιατί «Εβγαλε τους βουλευτές που συμμετείχαν στο συλλαλητήριο φωτογραφίες και τους έστειλε στους Ευρωπαίους».

«Προσωπικά εχθές με χαρακτήρισε ακροδεξιό. Αν είμαι ακροδεξιός επειδή κάνω τον σταυρό μου και συμμετέχω σε συλλαλητήρια και δεν κάνω παρέα με ακροαριστερούς και δεν μου αρέσει που βγαίνει έξω ο Κουφοντίνας, ας είναι. Δεν είμαστε άνθρωποι που θα πατροναριστούμε. Αν δεν μας θέλουν επειδή είμαστε δεξιοί ας πάνε με την Φώφη», συνέχισε ο Δημήτρης Καμμένος.

«Κακώς μιλούν κάποιοι έτσι για τους ΑΝΕΛ που τρία χρόνια με 9 βουλευτές δίνουν βήμα στην κυβέρνηση. Όταν είσαι με κάποιον στο ίδιο τρένο δεν γίνεται να κάνεις μαθήματα. Ποιος είναι αυτός με την αριστερή κελεμπία που θα μας κάνει μάθημα από τον ΣΥΡΙΖΑ. Είμαστε συνεργάτες και απαιτούμε σεβασμό στην αξιοπρέπειά μας. Ακόμη κι αν γίνω υπουργός δεν θα σταματήσω να αντιδρώ. Θα βγάλουμε την Ελλάδα από την κρίση προς πείσμα όλων, εσωτερικών και εξωτερικών εχθρών της κυβέρνησης», τόνισε.

Ο Δημήτρης Καμμένος υπογράμμισε ότι ο ίδιος δεν θα ψηφίσει οποιαδήποτε πρόταση που περιλαμβάνει τον όρο «Μακεδονία» στην ονομασία της ΠΓΔΜ.

Τέλος, σε ερώτηση για το εάν οι ΑΝΕΛ θα ρίξουν την κυβέρνηση λόγω των μεγάλων διαφορών που έχουν σε σημαντικά ζητήματα απάντησε: «Εμείς περιμένουμε να έρθει η 30 Αυγούστου και να τελειώσουμε με όσα έχει περάσει ο ελληνικός λαός. Ζητάμε λίγη σοβαρότητα και αξιοπρέπεια απέναντι στους ΑΝΕΛ».